Aarhus er tilflytternes by, og for to år siden kom Mathias Baden Frederiksen fra Odense til den jyske hovedstad for at arbejde som datatekniker.

"Jeg kendte ikke et øje og fik bare nogle nøgler til en lejlighed her på Trøjborg. Jeg begyndte at gå til boksetræning nede på havnen for at lære nogle flere mennesker at kende, men fik samtidig en idé til en ny app, fordi jeg tænkte, at der nok er mange, der har stået i samme situation som mig som tilflytter. Dengang for to år siden kunne jeg virkelig godt have brugt et socialt mødested for sportsinteressede," fortæller den 22-årige fynbo.

Han har opfundet og udviklet appen 'FitFind', hvor man kan man møde mennesker gennem ens sportsinteresser. Derudover kan man kommunikere, udfordre andre, tracke og dele træningsdata med andre og samtidig finde sportsklubber, foreninger eller fitnesscentre nær en.

Læs også 30-årig kvinde i spidsen for nyt fællesråd på Trøjborg

"Det skal være en hjælp til folk, som har svært ved at komme i gang med træningen og samtidig savner nogle kammerater at gøre det sammen med. Målet er at skabe en motivation, så folk kommer igen. Man kan udfordre hinanden i 36 sportsgrene, og det gør det ofte sjovere, når man kæmper mod hinanden. Og så er min app integreret med den sundhedsapp, der er i Iphones, så det er rent faktisk muligt at dele troværdig data med andre," fortæller han.

Foreløbig er der et par hundrede brugere, som abonnerer på appen. Den kan hentes gratis men findes også i en version, hvor det koster 19 kroner om måneden.

"Jeg mærker positive tilkendegivelser og en stor interesse fra foreninger og andre virksomheder på nuværende tidspunkt, og det gør hele situationen mere spændende. Der er aktivitet hver dag og nye brugere kommer til. Jeg gør rigtig meget ud af at spørge folk, hvad der skal til for, at de gider bruge appen. Det giver en masse gode idéer for videreudvikling. Og så er jeg i kontakt med en stor spiller indenfor fitnessbranchen om et muligt samarbejde," siger Mathias Baden Frederiksen, der dog ikke forventer, at 'FitFind' skal gøre ham rig.

Læs også Kendt pizzeria i modgang: Sur smiley og bøde for fedt på væggene og skimmel-lignende plamager på loftet

"Helt ærligt, så er målet egentlig bare at hjælpe andre, som har stået i min situation. Jeg synes, det ville være forkert at have det at tjene penge som det primære fokus. Den helt store mission med denne app er at flere kommer i kontakt med hinanden og får nogle gode netværk og venskaber," fastslår fynboen.

Lillebror hjælper

Appen er blevet godkendt på AppStore og er efterfølgende blevet udgivet i Danmark, England og USA.

"Jeg mødte nogle amerikanere i sommer, og de var helt vilde med konceptet. Det krævede blot lidt oversættelse, så nu har jeg også brugere derovre," siger Mathias Baden Frederiksen og fortæller, at han også har fået hjælp til appen af sin 18-årige lillebror, som selv har været tilflytter et par gange.

Sådan ser appen 'FitFind'-appen ud.

Han hedder Nikolai Baden Frederiksen og er professionel fodboldspiller i den italienske storklub Juventus.

"Min lillebror flyttede først fra Odense til Sjælland for at spille for FC Nordsjælland. Og nu er han i Juventus. Jeg bruger nogle af hans erfaringer som tilflytter og overvejer faktisk at lancere 'FitFind' i Italien. Han har fået en opgave af mig om, at han skal finde en god oversætter. Det skal helt sikkert prøves af, når nu han er dernede," siger Mathias Baden Frederiksen med et smil.